### NN 110/2025 (8.8.2025.), Pravilnik o evidencijama Hrvatskoga zavoda za zapošljavanje

Ministarstvo rada, mirovinskoga sustava, obitelji i socijalne politike

1575

Na temelju odredbe članka 20. Zakona o tržištu rada (»Narodne novine«, broj 118/18, 32/20, 18/22, 156/23 i 152/24), ministar rada, mirovinskoga sustava, obitelji i socijalne politike donosi

PRAVILNIK

O EVIDENCIJAMA HRVATSKOGA ZAVODA
 ZA ZAPOŠLJAVANJE

I. OPĆE ODREDBE

Članak 1.

(1) Ovim Pravilnikom se uređuje vođenje evidencija Hrvatskoga zavoda za zapošljavanje (u daljnjem tekstu: Zavod) te način prijavljivanja nezaposlenih osoba, ostalih tražitelja zaposlenja i drugih fizičkih i pravnih osoba koje koriste usluge Zavoda.

(2) Riječi koje imaju rodno značenje, bez obzira jesu li u ovome Pravilniku korištene u muškom ili ženskom rodu, odnose se na jednak način na muški i ženski rod.

Članak 2.

(1) U Zavodu se vode evidencije o:

1. nezaposlenim osobama i ostalim tražiteljima zaposlenja

2. drugim fizičkim i pravnim osobama koje koriste usluge Zavoda

3. potrebama za radnicima

4. testovima tržišta rada

5. mišljenjima za izdavanje dozvola za boravak i rad državljanima trećih zemalja

6. mjerama i korisnicima mjera aktivne politike zapošljavanja

7. korisnicima i pružateljima usluga obrazovanja odraslih za stjecanje kompetencija potrebnih za rad putem vaučera

8. neaktivnim osobama.

(2) Evidencije iz stavka 1. ovoga članka vode se u elektroničkom i papirnatom obliku.

(3) Podaci koji se vode u evidencijama Zavoda čuvaju se na način i u rokovima utvrđenim Pravilima za upravljanje dokumentarnim gradivom Hrvatskog zavoda za zapošljavanje s pripadajućim Popisom javnog dokumentarnog gradiva Hrvatskog zavoda za zapošljavanje s rokovima čuvanja.

II. EVIDENCIJE O NEZAPOSLENIM OSOBAMA I OSTALIM TRAŽITELJIMA ZAPOSLENJA

Članak 3.

(1) Osobe koje ispunjavaju uvjete propisane člankom 10. Zakona o tržištu rada (u daljnjem tekstu: Zakon) vode se u evidenciji Zavoda kao nezaposlene osobe.

(2) Osobe iz članka 13. Zakona koje se ne smatraju nezaposlenim osobama vode se u evidenciji Zavoda kao ostali tražitelji zaposlenja.

Članak 4.

Nezaposlene osobe i ostali tražitelji zaposlenja prijavljuju se u evidenciju Zavoda prema mjestu prebivališta, odnosno boravišta.

1. Prijava nezaposlenih osoba i obrasci za provođenje aktivnosti nezaposlenih osoba

1.1. Prijava Zavodu

Članak 5.

(1) Nezaposlene osobe prijavljuju se u evidenciju Zavoda osobno, elektronički putem portala Burza rada ili poštom uz predočenje odnosno digitalni preslik sljedećih dokumenata:

1. osobne iskaznice

2. potvrde o boravištu, ako se prijavljuje izvan mjesta prebivališta

3. svjedodžbe o završenoj školi ili diplome.

(2) Osobe kojima nije zaključen staž osiguranja, a što je utvrđeno uvidom u elektroničku razmjenu podataka s Hrvatskim zavodom za mirovinsko osiguranje, prijavu Zavodu mogu obaviti uz predočenje primjerka prijave o prestanku osiguranja zaprimljenu i ovjerenu u Hrvatskom zavodu za mirovinsko osiguranje.

(3) Nezaposlene osobe koje su na bolničkom odnosno drugom stacionarnom liječenju ili rehabilitaciji ne moraju se osobno prijaviti Zavodu, već to mogu učiniti elektroničkim putem, putem pošte ili opunomoćenika uz priloženi dokaz nadležne ustanove.

Članak 6.

Na prijavi nezaposlena osoba popunjava:

1. Prijavnicu (Obrazac P – 1) i

2. Zahtjev za novčanu naknadu (Obrazac NN – Z).

1.2. Podnošenje zahtjeva za ostvarivanje prava na novčanu naknadu

Članak 7.

(1) Nezaposlene osobe podnose zahtjev za ostvarivanje prava na novčanu naknadu Zavodu osobno, poštom ili elektronički putem portala Burza rada kojem je potrebno priložiti:

1. dokaz o razlogu prestanka radnog odnosa ako nezaposlena osoba zahtjev podnosi po prestanku radnog odnosa

2. dokaz o opravdanom razlogu prestanka obavljanja samostalne djelatnosti ako nezaposlena osoba zahtjev podnosi po prestanku obavljanja samostalne djelatnosti

3. dokaza o prosjeku bruto-plaće ostvarene u tromjesečnom razdoblju koje je prethodilo prestanku radnog odnosa ako nezaposlena osoba zahtjev podnosi po prestanku radnog odnosa

4. dokaz o prosjeku osnovice na koju su obračunani i uplaćeni doprinosi za obvezna osiguranja utvrđene posebnim propisom, u tromjesečnom razdoblju koje je prethodilo prestanku obavljanja samostalne djelatnosti ako nezaposlena osoba zahtjev podnosi po prestanku obavljanja samostalne djelatnosti

5. dokaz o broju tekućeg računa.

(2) Nezaposlene osobe koje su bile u radnom odnosu odnosno obavljale samostalnu djelatnost u nekoj drugoj državi članici Europske unije, Europskoga gospodarskog prostora i Švicarske Konfederacije, uz zahtjev prilažu i ispunjenu izjavu o radu u inozemstvu.

1.3. Obrasci za provođenje aktivnosti nezaposlene osobe

Članak 8.

(1) Na savjetovanju savjetnik za zapošljavanje u suradnji s nezaposlenom osobom popunjava Radni profil (Obrazac P – 2).

(2) Najkasnije u roku od 60 dana od dana prijave savjetnik za zapošljavanje u suradnji s nezaposlenom osobom utvrđuje Profesionalni plan (Obrazac PP).

(3) S dugotrajnom nezaposlenom osobom definira se Sporazum o uključivanju na tržište rada (Obrazac SoUTR).

(4) Podaci u obrascima iz stavaka 1., 2. i 3. ovoga članka upisuju se u aplikativni modul posredovanja.

Članak 9.

Savjetnik za zapošljavanje upućuje nezaposlenu osobu na izvršavanje aktivnosti aktivnog traženja posla, a može ju obavijestiti pisanim pozivom, telefonskim pozivom i slanjem tekstualnih poruka (SMS) te elektroničkim putem, o čemu savjetnik sastavlja zabilješku.

2. Prijava ostalih tražitelja zaposlenja

Članak 10.

(1) Ostali tražitelji zaposlenja prijavu Zavodu obavljaju osobno ili elektronički putem portala Burza rada uz predočenje odnosno digitalni preslik sljedećih dokumenata:

1. osobne iskaznice

2. potvrde o boravištu ako se prijavljuju izvan mjesta prebivališta i

3. svjedodžbe o završenoj školi ili diplome.

(2) Na prijavi ostali tražitelji zaposlenja popunjavaju Prijavnicu (Obrazac P – 1).

Članak 11.

U roku od 60 dana od dana prijave savjetnik za zapošljavanje popunjava za ostale tražitelje zaposlenja obrazac Radni profil (Obrazac P – 2) i upisuje u aplikativni modul posredovanja.

3. Prijava nezaposlenih osoba državljana trećih zemalja po prestanku radnog odnosa u Republici Hrvatskoj

Članak 12.

(1) Nezaposlena osoba državljanin treće zemlje kojoj je prestao radni odnos u Republici Hrvatskoj i koja ima odobren privremeni boravak u Republici Hrvatskoj, prijavljuje se u evidenciju Zavoda prema mjestu odobrenog privremenog boravka.

(2) Nezaposlena osoba državljanin treće zemlje prilaže sljedeće dokaze:

1. dozvolu boravka (biometrijsku ispravu) i

2. potvrdu iz članka 91. stavka 3. Zakona o strancima.

(3) Na nezaposlene osobe državljane trećih zemalja primjenjuju se odredbe ovoga Pravilnika kojima se uređuje način prijavljivanja i druge aktivnosti nezaposlenih osoba i ostalih tražitelja zaposlenja.

4. Prijava nezaposlenih osoba pod međunarodnom
 zaštitom

Članak 13.

(1) Tražitelj međunarodne zaštite, azilant i stranac pod supsidijarnom, odnosno privremenom zaštitom u Republici Hrvatskoj, kao i članovi njegove obitelji, prijavljuju se u evidenciju Zavoda prema mjestu boravka, odnosno adresi stanovanja.

(2) Azilant i stranac pod supsidijarnom, odnosno privremenom zaštitom u Republici Hrvatskoj, kao i članovi njegove obitelji prijavljuju se u evidenciju Zavoda osobno uz predočenje osobne iskaznice.

(3) Tražitelj međunarodne zaštite prijavljuje se u evidenciju Zavoda osobno uz predočenje iskaznice tražitelja međunarodne zaštite.

(4) Na tražitelje međunarodne zaštite, azilante, strance pod supsidijarnom, odnosno privremenom zaštitom u Republici Hrvatskoj, kao i članove njihovih obitelji primjenjuju se odredbe ovoga Pravilnika kojima se uređuje način prijavljivanja i druge aktivnosti nezaposlenih osoba i ostalih tražitelja zaposlenja.

5. Evidencije o korisnicima profesionalnog usmjeravanja, profesionalne selekcije i profesionalne rehabilitacije nezaposlenih osoba i ostalih tražitelja zaposlenja

Članak 14.

Za osobe uključene u postupke profesionalnog usmjeravanja i profesionalne rehabilitacije popunjava se, vodi i izdaje sljedeća dokumentacija:

1. Zahtjev za ostvarivanje prava na profesionalnu rehabilitaciju (Obrazac PR – Z) i

2. Mišljenje stručnog tima o profesionalnom usmjeravanju i procjeni radne sposobnosti nezaposlenih osoba i ostalih tražitelja zaposlenja (Obrazac SM – 1).

Članak 15.

Za osobe uključene u postupke profesionalne selekcije popunjava se, vodi i izdaje sljedeća dokumentacija:

1. Prijava potrebe za profesionalnom selekcijom (Obrazac S – 1)

2. Izvješće stručnog tima tražitelju selekcije o provedenom postupku profesionalne selekcije (Obrazac S – 3) i

3. Zapisnik o provedenom postupku profesionalne selekcije za uključivanje u obrazovne aktivnosti (S – 3.1.1.).

6. Sadržaj obrazaca

6.1. Obrasci za prijavljivanje i provođenje drugih aktivnosti

Članak 16.

Prijavnica sadrži izjavu o ispunjavanju uvjeta za ulazak u evidenciju Zavoda te osnovne podatke o nezaposlenim osobama i ostalim tražiteljima zaposlenja.

Članak 17.

Zahtjev za novčanu naknadu je potpisani podnesak nezaposlene osobe kojim se pokreće postupak priznavanja prava na novčanu naknadu.

Članak 18.

Radni profil sadrži podatke o stečenim znanjima i vještinama kroz sve oblike formalnog i neformalnog obrazovanja, radnom iskustvu te profesionalnim interesima i sklonostima nezaposlenih osoba i ostalih tražitelja zaposlenja.

Članak 19.

Profesionalnim planom utvrđuju se zanimanja koje nezaposlena osoba može obavljati prema svojim stručnim, radnim i osobnim mogućnostima te potrebama tržišta rada, aktivnosti koje će provoditi u cilju zapošljavanja, aktivnosti savjetnika za zapošljavanje u podršci provedbe Profesionalnog plana te učestalost, način i vrijeme izvršavanja individualnih konzultacija.

Članak 20.

Sporazumom o uključivanju na tržište rada utvrđuju se zanimanja koje dugotrajno nezaposlena osoba može obavljati prema svojim stručnim, radnim i osobnim mogućnostima te potrebama tržišta rada, aktivnosti koje će provoditi u cilju aktivacije i uključivanja na tržište rada, aktivnosti savjetnika za zapošljavanje u provedbi Sporazuma te učestalost, način i vrijeme izvršavanja individualnih konzultacija.

6.2. Obrasci za profesionalno usmjeravanje, profesionalnu rehabilitaciju i profesionalnu selekciju

Članak 21.

(1) Zahtjevom za ostvarivanjem prava na profesionalnu rehabilitaciju pokreće se postupak za ostvarivanje prava na profesionalnu rehabilitaciju.

(2) Uz zahtjev iz stavka 1. ovoga članka prilaže se dokaz o invaliditetu na temelju kojeg se osoba može upisati u očevidnik zaposlenih osoba s invaliditetom, nalaz i mišljenje prethodno provedene rehabilitacijske procjene, predloženi individualni plan profesionalne rehabilitacije i odluka Povjerenstva o prihvaćanju/neprihvaćanju predloženih usluga profesionalne rehabilitacije za svaku osobu s invaliditetom pojedinačno.

Članak 22.

Mišljenja stručnog tima o profesionalnom usmjeravanju i procjeni radne sposobnosti nezaposlenih osoba i ostalih tražitelja zaposlenja sadrže prijedloge daljnjih aktivnosti i postupaka, odnosno zaključke o najpovoljnijim uvjetima za obrazovanje i zapošljavanje u preporučenim zanimanjima.

Članak 23.

(1) Prijava potrebe za profesionalnom selekcijom sadrži podatke o općim i specifičnim zahtjevima posla te potrebnim kompetencijama radnika.

(2) Izvješće stručnog tima tražitelju selekcije o provedenom postupku profesionalne selekcije sadrži popis kandidata razvrstanih u skupine s obzirom na utvrđenu sukladnost njihovih kompetencija zahtjevima selekcije.

(3) Zapisnik o provedenom postupku profesionalne selekcije za uključivanje u obrazovne aktivnosti sadrži popis kandidata razvrstanih u skupine s obzirom na utvrđenu sukladnost njihovih kompetencija zahtjevima selekcije.

7. Prestanak vođenja evidencije o nezaposlenim osobama i ostalim tražiteljima zaposlenja

Članak 24.

Nezaposlena osoba prestaje se voditi u evidenciji Zavoda kada nastupe slučajevi propisani člankom 17. Zakona.

Članak 25.

Ostali tražitelji zaposlenja prestaju se voditi u evidenciji Zavoda u sljedećim slučajevima:

1. ako ne daju podatke za popunjavanje obrazaca iz članka 11. ovoga Pravilnika

2. ako se protekom šest mjeseci od dana popunjavanja obrazaca iz točke 1. ovoga članka ne jave Zavodu ili

3. na osobni zahtjev.

Članak 26.

(1) Nezaposlene osobe mogu na osobni zahtjev promijeniti status u ostale tražitelje zaposlenja.

(2) Ostali tražitelji zaposlenja mogu na osobni zahtjev promijeniti status u nezaposlenu osobu, ako za to ispune uvjete iz članka 10. Zakona i postupe u skladu sa člankom 5. stavkom 1. i člankom 6. ovoga Pravilnika.

Članak 27.

Nezaposlena osoba državljanin treće zemlje s privremenim boravkom prestaje se voditi u evidenciji Zavoda s danom isteka privremenog boravka.

Članak 28.

Nezaposlena osoba azilant i stranac pod supsidijarnom, odnosno privremenom zaštitom u Republici Hrvatskoj, kao i članovi njegove obitelji prestaju se voditi u evidenciji Zavoda po prestanku azila, supsidijarne, odnosno privremene zaštite, ako prije toga ne nastupe drugi razlozi za prestanak vođenja u evidenciji nezaposlenih osoba.

Članak 29.

Tražitelj međunarodne zaštite prestaje se voditi u evidenciji Zavoda kada ministarstvo nadležno za unutarnje poslove odbije zahtjev za međunarodnu zaštitu, ako prije toga ne nastupe drugi razlozi za prestanak vođenja u evidenciji nezaposlenih osoba.

III. EVIDENCIJA O DRUGIM FIZIČKIM I PRAVNIM OSOBAMA KOJE KORISTE USLUGE ZAVODA

1. Evidencija o fizičkim osobama

Članak 30.

(1) Zavod vodi evidenciju o fizičkim osobama koje koriste usluge informiranja, savjetovanja, profesionalnog usmjeravanja i profesionalne selekcije propisane Zakonom i Pravilnikom o aktivnom traženju posla i raspoloživosti za rad.

(2) Druge fizičke osobe koje koriste usluge Zavoda su učenici, studenti, zaposlene i druge osobe koje se ne vode u evidenciji Zavoda kao ostali tražitelji zaposlenja.

Članak 31.

Za fizičke osobe iz članka 30. ovoga Pravilnika koje koriste usluge informiranja i savjetovanja vodi se evidencija o korisniku, vrsti, svrsi i ishodu usluge sukladno člancima 10. i 11. ovoga Pravilnika.

Članak 32.

Za fizičke osobe iz članka 30. ovoga Pravilnika koje koriste usluge profesionalnog usmjeravanja popunjava se i izdaje sljedeća dokumentacija:

1. Prijamni upitnik (Obrazac PU – 1) i

2. Mišljenje stručnog tima o profesionalnom usmjeravanju radi stjecanja pogodnosti pri upisu učenika s teškoćama u razvoju/većim zdravstvenim teškoćama (Obrazac SM – 3).

Članak 33.

(1) Prijamni upitnik za učenike osnovnih i srednjih škola sadrži osnovne podatke o učeniku i njegovom školskom uspjehu i interesima.

(2) Mišljenja stručnog tima o profesionalnom usmjeravanju radi stjecanja pogodnosti pri upisu učenika s teškoćama u razvoju/većim zdravstvenim teškoćama sadrže preporuke najprimjerenijih obrazovnih programa sukladno psihofizičkim mogućnostima učenika, njegovim interesima, motivaciji i drugim elementima bitnim prilikom odabira zanimanja odnosno programa obrazovanja.

Članak 34.

Za fizičke osobe iz članka 30. ovoga Pravilnika koje koriste usluge profesionalne selekcije popunjava se i izdaje dokumentacija sukladno članku 15. ovoga Pravilnika.

Članak 35.

(1) Zavod vodi evidenciju o fizičkim osobama koje koriste usluge mobilnog tima.

(2) Fizičke osobe koje koriste usluge mobilnog tima su zaposlene osobe koje su u postupku kolektivnog viška i ostale zaposlene osobe kojima prijeti gubitak radnoga mjesta.

(3) Usluge mobilnog tima obuhvaćaju informiranje i savjetovanje zaposlenih osoba koje su u postupku kolektivnog viška i ostalih zaposlenih osoba kojima prijeti gubitak radnoga mjesta.

(4) Evidencija o uslugama informiranja i savjetovanja sadrži podatke o korisniku, vrsti, svrsi i ishodu usluge.

2. Evidencija o pravnim osobama

Članak 36.

(1) Zavod vodi evidenciju o pravnim osobama koje koriste usluge poslovnog informiranja, poslovnog savjetovanja i profesionalne selekcije.

(2) Evidencija o uslugama poslovnog informiranja i poslovnog savjetovanja sadrži podatke o korisniku, vrsti, svrsi i ishodu usluga (Obrazac PIS).

(3) Evidencija o uslugama profesionalne selekcije sadrži obrasce navedene u članku 15. ovoga Pravilnika.

IV. EVIDENCIJA O POTREBAMA ZA RADNICIMA

Članak 37.

Evidencija o potrebama za radnicima sadrži osnovne podatke o poslodavcima, zahtjevima radnih mjesta, posredovanju radnika i zadovoljenju potrebe za radnicima.

Članak 38.

(1) Prijavu potrebe za radnikom (Obrazac PR) dostavlja poslodavac Zavodu elektroničkim putem portala Burza rada.

(2) Prijava potrebe za radnikom sadrži osnovne podatke o poslodavcu, vremenskom trajanju natječaja te uvjetima koje radnik mora ispunjavati za obavljanje poslova za koje se traži posredovanje Zavoda.

(3) Prijavu potrebe za radnikom koju je Zavodu dostavio poslodavac za kojeg je zakonom propisana obveza popunjavanja slobodnog radnog mjesta putem javnog natječaja, Zavod će objaviti u svojim sredstvima javnog informiranja u najkraćem trajanju od sedam dana.

(4) Zavod će, u dogovoru s poslodavcem, u svojim sredstvima javnog informiranja objaviti i podatke iz Prijave potrebe za radnikom poslodavca za kojeg nije zakonom propisana obveza popunjavanja slobodnog radnog mjesta putem javnog natječaja u najkraćem trajanju od tri dana.

(5) Ukoliko poslodavac iz stavka 4. ovoga članka ne želi objavu svojih osobnih podataka, Zavod će objaviti Prijavu potrebe za radnikom bez tih podataka, osim ukoliko poslodavac ima namjeru koristiti mjere aktivne politike zapošljavanja.

Članak 39.

(1) Savjetnik za zapošljavanje koji je zadužen za upućivanje kandidata za oglašenu Prijavu potrebe za radnikom može potrebu za radnikom delegirati drugoj područnoj službi odnosno područnom uredu Zavoda prema zahtjevu poslodavca ili ukoliko nema dovoljan broj raspoloživih kandidata u matičnoj službi odnosno područnom uredu Zavoda.

(2) Prijava potrebe za radnikom koja se delegira sadrži podatke o poslodavcu, zahtjevu radnog mjesta, broju traženih kandidata po jednom radnom mjestu, vremenskim rokovima za kandidiranje te smještaju i putnim troškovima (Obrazac PPR).

Članak 40.

(1) Za svako slobodno radno mjesto, a nakon obavljene selekcije, poslodavcu se dostavlja lista upućenih kandidata koja sadrži imena i prezimena kandidata i vrijeme upućivanja (Obrazac PR – K).

(2) Na obrascu iz stavka 1. ovoga članka poslodavac bilježi ishod posredovanja te o tome obavještava savjetnika za zapošljavanje.

V. EVIDENCIJA O TESTOVIMA TRŽIŠTA RADA I MIŠLJENJIMA ZA IZDAVANJE DOZVOLA ZA BORAVAK I RAD DRŽAVLJANIMA TREĆIH ZEMALJA

Članak 41.

(1) Zavod vodi evidenciju o testovima tržišta rada i mišljenjima za izdavanje dozvola za boravak i rad državljanima trećih zemalja.

(2) Evidencija o testu tržišta rada sadrži osnovne podatke o poslodavcu, radnom mjestu, uvjetima radnog mjesta, plaći, upućivanju kandidata i realizaciji testa tržišta rada.

(3) Evidencija o mišljenjima za izdavanje dozvola za boravak i rad državljanima trećih zemalja sadržava osnovne podatke o poslodavcu, zanimanjima radnika, broju odobrenih radnika, mjestu rada te podatke o ispunjavanju uvjeta za dobivanje pozitivnog mišljenja.

(4) Zahtjevu za izdavanje dozvole za boravak i rad radi dobivanja mišljenja HZZ-a prilaže se:

1. ugovor o radu koji ne smije sadržavati diskriminatorne odredbe kojima se radnik državljanin treće zemlje stavlja u nepovoljniji položaj od ostalih radnika zaposlenih u Republici Hrvatskoj, te plaća koja je ugovorena ne smije biti manja od plaće koju primaju zaposleni u Republici Hrvatskoj u zanimanju za koje se izdaje dozvola za boravak i rad odnosno u sličnim i srodnim zanimanjima u skladu s posebnim zakonima i kolektivnim ugovorima

2. dokaz o ispunjavanju zahtjeva poslodavca traženih u testu tržišta rada koji se odnose na razinu obrazovanja, obrazovnu kvalifikaciju, radno iskustvo i sve druge uvjete koje zahtijeva poslodavac

3. dokaz da državljanin treće zemlje ima potrebne kompetencije za rad u zanimanju navedenom u Odluci Upravnog vijeća Zavoda za koje se ne provodi test tržišta rada, što dokazuje postojanjem odgovarajućeg radnog iskustva ili dokazom o završenom obrazovanju, osim kada je riječ o jednostavnim zanimanjima

4. rješenje o priznavanju inozemne stručne kvalifikacije sukladno posebnom propisu za državljanina treće zemlje koji će obavljati reguliranu profesiju prema popisu reguliranih profesija u Republici Hrvatskoj.

1. Test tržišta rada

Članak 42.

(1) Test tržišta rada obuhvaća provjeru stanja u evidenciji nezaposlenih osoba i postupak posredovanja u cilju zapošljavanja radnika s nacionalnog tržišta rada.

(2) Zahtjev za provedbu testa tržišta rada podnosi poslodavac Zavodu elektronički putem portala Burza rada.

(3) O rezultatu testa tržišta rada Zavod će obavijestiti poslodavca elektronički putem portala Burza rada najkasnije u roku od 15 dana od dana zaprimanja zahtjeva.

(4) U slučaju da je test tržišta rada pokazao da evidenciji Zavoda ima osoba koje mogu zadovoljiti potrebe poslodavaca, Zavod izdaje poslodavcu obavijest u kojoj navodi razloge zbog kojih poslodavac ne ispunjava uvjete za zapošljavanje državljana trećih zemalja.

(5) U slučaju da je test tržišta rada pokazao da u evidenciji Zavoda nema osoba ili ih nema u dovoljnom broju traženih u testu tržišta rada, Zavod izdaje poslodavcu obavijest u kojoj navodi zanimanje i broj radnika za koje poslodavac može zatražiti dozvolu za boravak i rad državljanina trećih zemalja.

(6) Test tržišta rada se ne provodi ako poslodavac ima potrebu za zapošljavanjem radnika u zanimanju koje je odlukom Upravnog vijeća Zavoda određeno kao iznimka od provedbe testa tržišta rada.

2. Mišljenje za izdavanje dozvola za boravak i rad državljanima trećih zemalja

Članak 43.

(1) Zavod izdaje mišljenje za izdavanje dozvole za boravak i rad državljaninu treće zemlje po službenoj dužnosti na zahtjev Ministarstva unutarnjih poslova.

(2) U postupku izdavanja mišljenja iz stavka 1. ovoga članka Zavod utvrđuje činjenice na temelju ugovora o radu, dokaza o ispunjavanju zahtjeva poslodavca traženih u testu tržišta rada koji se odnose na razinu obrazovanja, obrazovnu kvalifikaciju, radno iskustvo i sve druge uvjete koje zahtijeva poslodavac, dokaza o potrebnim kompetencijama za rad u zanimanju za koje se ne provodi test tržišta rada, kao i na temelju rješenja o priznavanju inozemne stručne kvalifikacije kada se ono zahtijeva.

(3) Zavod će izdati pozitivno mišljenje ukoliko poslodavac ispunjava sljedeće uvjete:

1. obavlja gospodarsku aktivnost u djelatnosti registriranoj u Republici Hrvatskoj

2. ima podmirene obveze po osnovi javnog davanja o kojima službenu evidenciju vodi ministarstvo nadležno za financije

3. ima zaposlenog u kontinuitetu najmanje jednog istog radnika državljanina Republike Hrvatske odnosno državljanina države članice EGP-a ili Švicarske Konfederacije na neodređeno i puno radno vrijeme na području Republike Hrvatske:

a) poslodavac – fizička i pravna osoba – u posljednjih godinu dana

b) poslodavac – fizička osoba čiji obrt posluje sezonski – u prethodnoj sezoni

4. nije pravomoćno osuđen za kaznena djela protiv radnih odnosa i socijalnog osiguranja ili opće sigurnosti

5. nije mu pravomoćno izrečena prekršajnopravna sankcija za najteže prekršaje protiv radnih odnosa ili prekršajnopravna sankcija protiv socijalnog osiguranja ili zaštite na radu

6. ima promet:

a) poslodavac – pravna osoba u posljednjih 6 mjeseci u najmanjem iznosu od 10.000 eura mjesečno

b) poslodavac – fizička osoba u posljednjih 6 mjeseci u najmanjem iznosu od 15.000 eura

c) poslodavac – fizička osoba čiji obrt posluje sezonski u najmanjem iznosu od 15.000 eura u prethodnoj sezoni

7. nije na popisu poslodavaca kod kojih je utvrđeno postojanje neprijavljenoga rada sukladno posebnom propisu kojim se uređuje suzbijanje neprijavljenoga rada

8. broj zaposlenih radnika državljana Republike Hrvatske odnosno državljana države članice EGP-a ili Švicarske Konfederacije na puno radno vrijeme u trenutku podnošenja zahtjeva je najmanje 16 % broja zaposlenih radnika državljana trećih zemalja

9. u slučaju zapošljavanja državljana treće zemlje u zanimanju za koje se ne provodi test tržišta rada, broj zaposlenih radnika državljana Republike Hrvatske odnosno državljana države članice EGP-a ili Švicarske Konfederacije na puno radno vrijeme u trenutku podnošenja zahtjeva je najmanje 8 % broja zaposlenih radnika državljana trećih zemalja.

(4) Mišljenje iz stavka 1. ovoga članka Zavod dostavlja elektroničkim putem ministarstvu nadležnom za unutarnje poslove, u razumnom roku.

VI. EVIDENCIJA O MJERAMA I KORISNICIMA MJERA AKTIVNE POLITKE ZAPOŠLJAVANJA

Članak 44.

(1) Zavod vodi evidenciju o mjerama aktivne politike zapošljavanja za koje je nadležan te o korisnicima tih mjera.

(2) Korisnici mjera aktivne politike zapošljavanja mogu biti pravne i fizičke osobe sukladno Uvjetima i načinima korištenja sredstava za provođenje tih mjera koje donosi Upravno vijeće Zavoda.

Članak 45.

Korisnici mjera aktivne politike zapošljavanja podnose elektroničkim putem zahtjev za dodjelu financijskih sredstava za zapošljavanje, usavršavanje, samozapošljavanje, osposobljavanje na radnom mjestu, javni rad i potporu za očuvanje radnih mjesta na sljedećim obrascima:

1. Zahtjev za sufinanciranje zapošljavanja

2. Zahtjev za sufinanciranje usavršavanja

3. Zahtjev za sufinanciranje potpore male vrijednosti u svrhu samozapošljavanja

4. Zahtjev za osposobljavanje na radnom mjestu

5. Zahtjev za sufinanciranje zapošljavanja u javnom radu

6. Zahtjev za dodjelu potpore za očuvanje radnih mjesta.

VII. EVIDENCIJA O KORISNICIMA I PRUŽATELJIMA USLUGA OBRAZOVANJA ODRASLIH ZA STJECANJE KOMPETENCIJA POTREBNIH ZA RAD PUTEM VAUČERA

Članak 46.

(1) Zavod vodi evidenciju o korisnicima i pružateljima usluga obrazovanja odraslih za stjecanje kompetencija potrebnih za rad putem vaučera.

(2) Evidencija o korisniku vaučera sadrži osnovne podatke o korisniku, njegovom prethodnom obrazovanju, radnom iskustvu, profesionalnim interesima, odabranom programu obrazovanja i stečenim kompetencijama.

(3) Evidencija o pružatelju usluga obrazovanja odraslih za stjecanje kompetencija potrebnih za rad sadrži osnovne podatke o pružatelju i odobrenome programu obrazovanja koji se upisuje u bazu programa dostupnih korisnicima za dodjelu vaučera koja je dio mrežnog mjesta Zavoda.

Članak 47.

(1) Zahtjev za dodjelu vaučera korisnik podnosi elektroničkim putem po odabiru kompetencija potrebnih za rad i pružatelja usluge.

(2) Pružatelj usluge podnosi zahtjev za upis programa obrazovanja elektroničkim putem.

VIII. EVIDENCIJA NEAKTIVNIH OSOBA

Članak 48.

(1) Zavod vodi Evidenciju neaktivnih osoba u elektroničkom obliku na temelju podataka koje Zavodu dostavljaju ministarstvo nadležno za financije, ministarstvo nadležno za znanost i obrazovanje, ministarstvo nadležno za poljoprivredu, ministarstvo nadležno za unutarnje poslove, ministarstvo nadležno za pravosuđe i upravu, nadležno tijelo za mirovinsko i obvezno zdravstveno osiguranje.

(2) Evidencija neaktivnih osoba sadrži osnovne podatke bitne za identifikaciju, analizu broja i strukturu neaktivnih osoba (dob, spol, državljanstvo, prebivalište/boravište, razina obrazovanja, zanimanje).

(3) Vođenje Evidencije neaktivnih osoba, sadržaj i način dostave podataka koje nadležna tijela javne vlasti iz svojih evidencija dostavljaju Hrvatskom zavodu za zapošljavanje radi obrade podataka te dinamika prikupljanja i obrade podataka uređeni su posebnim pravilnikom.

IX. ZAVRŠNE ODREDBE

Članak 49.

Na dan stupanja na snagu ovoga Pravilnika prestaje važiti Pravilnik o evidencijama Hrvatskoga zavoda za zapošljavanje (»Narodne novine« broj 28/19, 59/20 i 34/21).

Članak 50.

Ovaj Pravilnik stupa na snagu osmoga dana od objave u »Narodnim novinama«.

Klasa: 011-02/25-01/26
 Urbroj: 524-04-01-02/1-25-1
 Zagreb, 4. srpnja 2025.

Ministar
 Marin Piletić, v. r.